KOMISIJAS REGULA (ES) 2018/1462

(2018. gada 28. septembris),

ar kuru attiecībā uz dažu sorbitāna esteru (E 491 sorbitāna monostearāta, E 492 sorbitāna tristearāta un E 495 sorbitāna monopalmitāta) specifikācijām groza pielikumu Regulai (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 14. pantu,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,

tā kā:

(1) Komisijas Regulā (ES) Nr. 231/2012 (3) ir noteiktas Regulas (EK) Nr. 1333/2008 II un III pielikuma sarakstā norādīto pārtikas piedevu specifikācijas.

(2) Minētās specifikācijas saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.

(3) 2014. gada 14. oktobrī tika iesniegts pieteikums uz grozījumiem specifikācijās, kas attiecas uz pārtikas piedevām sorbitāna monostearātu (E 491), sorbitāna tristearātu (E 492) un sorbitāna monopalmitātu (E 495). Pieteikumu saskaņā ar Regulas (EK) Nr. 1331/2008 4. pantu darīja pieejamu dalībvalstīm.

(4) Spēkā esošās Savienības specifikācijas par vienu no identifikācijas parametriem nosaka sorbitāna monostearāta (E 491), sorbitāna tristearāta (E 492) un sorbitāna monopalmitāta (E 495) saželēšanas temperatūru intervālu.

(5) Pieteikuma iesniedzējs lūdz Savienības specifikācijās svītrot atsauci uz saželēšanas intervālu kā sorbitāna monostearāta (E 491), sorbitāna tristearāta (E 492) un sorbitāna monopalmitāta (E 495) identifikācijas metodi, jo sakarā ar skaidras un vienotas metodikas neesību šī identificēšanai izmantojamā metode nav optimāla.

(6) 2017. gada 5. maija atzinumā (4) Eiropas Pārtikas nekaitīguma iestāde (“Iestāde”) secināja, ka pieteikuma iesniedzēja piedāvātais specifikācijas grozījums, proti, svītrot sorbitāna monostearāta (E 491), sorbitāna tristearāta (E 492) un sorbitāna monopalmitāta (E 495) identificēšanas parametru “saželēšanas intervāls”, bažas par kaitīgumu nerada.

(7) Iestāde arī secināja, ka, no Savienības specifikācijām svītrojot saželēšanas intervālu, piesātināto taukskābju dažādo sorbitāna esteru raksturojums tiek sašaurināts un ka šo identifikācijas parametru varētu aizstāt ar citu. Iestāde norādīja, ka no visām pieejamajām analīzes metodēm, šķiet, visprecīzākos un visticamākos rezultātus uzrāda un pārtikas kontroles mērķiem atbilst gāzhromatogrāfiskā analīze.

(8) Tātad Savienības specifikācijas ir lietderīgi grozīt, pārtikas piedevu sorbitāna monostearāta (E 491), sorbitāna tristearāta (E 492) un sorbitāna monopalmitāta (E 495) identificēšanas parametru “saželēšanas intervāls” svītrojot un aizstājot ar “Identifikācijas tests – izmantojot skābes vērtību, joda vērtību, gāzhromatogrāfiju”.

(9) Tāpēc Regulas (ES) Nr. 231/2012 pielikums būtu attiecīgi jāgroza.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (ES) Nr. 231/2012 pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2018. gada 28. septembrī Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 16. lpp.

(2) OV L 354, 31.12.2008., 1. lpp.

(3) Komisijas 2012. gada 9. marta Regula (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (OV L 83, 22.3.2012., 1. lpp.).

(4) EFSA ANS grupa (EFSA ekspertu grupa jautājumos, kas saistīti ar pārtikas piedevām un pārtikai pievienotajiem uzturvielu avotiem), 2017. gads. Scientific Opinion on the re-evaluation of sorbitan monostearate (E 491), sorbitan tristearate (E 492), sorbitan monolaurate (E 493), sorbitan monooleate (E 494) and sorbitan monopalmitate (E 495) when used as food additives. EFSA Journal 2017;15(5):4788, 56 lpp. https://doi.org/10.2903/j.efsa.2017.4788.